b'\n_START_ARTICLE_\nOperacija Proboj-2\n_START_PARAGRAPH_\nOperacija Proboj-2 bila je tajna vojna akcija koji su sprovodili srbijanski MUP i JNA. Vo\xc4\x91ena je 1990./91., u isto vrijeme kad je u svijet plasiran KOS-ov film s Martinom \xc5\xa0pegeljom, uhi\xc4\x87enjem Antuna Kika\xc5\xa1a u Zagrebu na Plesu. Korijeni se\xc5\xbeu jo\xc5\xa1 od 1988., otkad je MUP Srbije tajno pripremao srpsku manjinu u Hrvatskoj za terorizam i rat za Veliku Srbiju. Cilj je bio sru\xc5\xa1iti novoizabranu hrvatsku demokratsku vlast, sprije\xc4\x8diti osamostaljenje Hrvatske odnosno da Hrvatska nestane kao dr\xc5\xbeava te olak\xc5\xa1ati stvaranje Velike Srbije. Vodstvo je bilo u srbijanskome MUP-u, preciznije u Slu\xc5\xbebi dr\xc5\xbeavne sigurnosti Republike Srbije, kojoj je na \xc4\x8delu bio Jovica Stani\xc5\xa1i\xc4\x87, a u vojnom dijelu vodstvo je bilo u JNA, pod zapovjedni\xc5\xa1tvom general-majora Aleksandra Vasiljevi\xc4\x87a, prvo zamjenika na\xc4\x8delnika "Uprave bezbednosti SSNO-a", a od 15. lipnja 1991. i na\xc4\x8delnika te uprave. U sklopu tog plana pokrenuto je nekoliko akcija, dirigiranih iz Beograda: operacija \xc5\xa0tit, operacija Proboj i operacija Labrador. U Proboju-2 potajice su naoru\xc5\xbeavali pripadnike srpske manjine da bi terorizam dobio na momentu. Ova je operacija vo\xc4\x91ena iz Srbije. Oru\xc5\xbeje je odvo\xc5\xbeeno iz skladi\xc5\xa1ta srbijanskoga MUP-a i skladi\xc5\xa1ta JNA u Srbiji. Otamo su pomo\xc4\x87u srpske suradni\xc4\x8dke mre\xc5\xbee a prema ve\xc4\x87 prije pripremljenome planu svakodnevno kamioni natovareni oru\xc5\xbejem odvozili oru\xc5\xbeje u srpska sela u Hrvatskoj. Najmanje po tri do \xc4\x8detiri kamiona vozila su oru\xc5\xbeje iz skladi\xc5\xa1ta. Vozili su ih redovni vojnici u JNA. Pratnja im je bila vojna policija JNA. Nakon \xc5\xa1to su istovarili oru\xc5\xbeje, podijelili su ga stanovnicima. Proboj-2 je zemljopisno bio vezan na istok Hrvatske: isto\xc4\x8dna Slavonija, Baranja i Srijem. Operacija je klasi\xc4\x8dni primjer prekograni\xc4\x8dnog krijum\xc4\x8darenja oru\xc5\xbeja i naoru\xc5\xbeavanja terorista i neosporivim dokazom agresije na me\xc4\x91unarodnim sudovima.'